Title: ประกาศกรมสรรพสามิต เรื่อง ผ่อนผันให้ผู้เดินทางนำยาสูบชนิดบุหรี่ซิกาแรตติดตัวเข้ามาในหรือออกไปนอกราชอาณาจักรทางด่านศุลกากรท่าอากาศยานสุวรรณภูมิ โดยไม่ต้องขออนุญาตจากเจ้าพนักงาน แต่ต้องชำระค่าแสตมป์ยาสูบโดยการปิดและขีดฆ่าแสตมป์ยาสูบตามวิธีการที่กำหนด

ประกาศกรมสรรพสามิต
เรื่อง
ผ่อนผันให้ผู้เดินทางนำยาสูบชนิดบุหรี่ซิกาแรตติดตัวเข้ามาในหรือออกไป
นอกราชอาณาจักรทางด่านศุลกากรท่าอากาศยานสุวรรณภูมิ
โดยไม่ต้องขออนุญาต
จากเจ้าพนักงาน
แต่ต้องชำระค่าแสตมป์ยาสูบโดยการปิดและขีดฆ่าแสตมป์ยาสูบ
ตามวิธีการที่กำหนด[๑]

อาศัยอำนาจตามความในมาตรา
๒๘ และมาตรา ๔๒ แห่งพระราชบัญญัติยาสูบ พ.ศ. ๒๕๐๙
อธิบดีกรมสรรพสามิตจึงออกประกาศไว้ ดังต่อไปนี้

ข้อ
๑  ให้ผู้เดินทางเข้ามาในราชอาณาจักรทางด่านศุลกากรท่าอากาศยานสุวรรณภูมินำยาสูบชนิดบุหรี่ซิกาแรตติดตัวเข้ามาได้
จำนวนไม่เกิน ๑,๐๐๐ มวน โดยไม่ต้องขออนุญาตจากเจ้าพนักงาน
ทั้งนี้
ยาสูบชนิดบุหรี่ซิกาแรตที่นำติดตัวเข้ามาดังกล่าว
ต้องมิใช่ยาสูบที่มีชื่อตราเดียวกับยาสูบชนิดบุหรี่ซิกาแรตที่ผลิตในประเทศ

ข้อ
๒  ให้ผู้เดินทางที่นำยาสูบชนิดบุหรี่ซิกาแรตติดตัวเข้ามาเกินกว่า
๒๐๐ มวน แต่ไม่เกิน ๑,๐๐๐ มวน ชำระค่าแสตมป์ยาสูบที่นำเข้าตามจำนวนที่นำเข้ามาทั้งหมด
โดยการปิดแสตมป์ยาสูบบนซองยาสูบก่อนที่จะรับมอบไปจากเจ้าพนักงานศุลกากร

ข้อ
๓  การปิดแสตมป์ยาสูบบนซองยาสูบ
ให้ใช้กาวอย่างดีทาหลังดวงแสตมป์ยาสูบให้ทั่วแล้วปิดให้แนบแน่นสนิทจนไม่สามารถแกะลอกได้
ซึ่งเมื่อนำยาสูบออกจากซองเมื่อใดแสตมป์ยาสูบที่ปิดอยู่จะต้องถูกทำลายเสียสภาพไปจากเดิมทันที
การปิดแสตมป์ยาสูบบนซองยาสูบชนิดบรรจุในซองกระดาษอ่อน
ให้ปิดคาดตามแนวขวางคร่อมรอยเปิดซองยาสูบตอนบน
การปิดแสตมป์ยาสูบบนซองยาสูบชนิดบรรจุในซองกระดาษแข็ง
ให้ปิดคาดทับรอยเปิดส่วนบนและส่วนล่างซองยาสูบ

ข้อ
๔  การขีดฆ่าแสตมป์ยาสูบซึ่งปิดบนซองยาสูบ
ให้ขีดฆ่าด้วยเครื่องหมาย วัน เดือน ปีที่ชำระค่าแสตมป์ยาสูบและตัวอักษรคำว่า สุวรรณภูมิ ด้วยหมึกสีแดง หรือเครื่องหมายอย่างใดอย่างหนึ่งที่เจ้าพนักงานกำหนด
ประทับลงบนดวงแสตมป์ยาสูบให้เห็นชัดเจนว่าแสตมป์ยาสูบนั้นได้ถูกขีดฆ่าแล้วภายใต้ความควบคุมของเจ้าพนักงาน

ข้อ
๕ 
ผู้เดินทางที่นำยาสูบชนิดบุหรี่ซกาแรตติดตัวเข้ามา
จะต้องปฏิบัติตามกฎหมายประกาศ
หรือระเบียบแนวปฏิบัติที่ออกตามกฎหมายอื่นที่เกี่ยวข้องด้วย

ข้อ
๖ 
ยาสูบชนิดบุหรี่ซิกาแรตที่ผู้เดินทางนำเข้ามาในราชอาณาจักรตามข้อ ๑
หากเหลือจากการใช้สอยแล้วให้นำติดตัวออกไปนอกราชอาณาจักรได้

ข้อ
๗ 
ประกาศนี้ให้ใช้บังคับตั้งแต่วันถัดจากวันออกประกาศเป็นต้นไป

ประกาศ
ณ วันที่ ๑๖ กุมภาพันธ์ พ.ศ. ๒๕๕๓
อารีพงศ์  ภู่ชอุ่ม
อธิบดีกรมสรรพสามิต

ปริยานุช/พิมพ์
๔ พฤษภาคม ๒๕๕๓

นันท์นภัสร์/ตรวจ
๔ พฤษภาคม ๒๕๕๓

ศิรวัชร์/ปรับปรุง
๑๘ มกราคม ๒๕๖๒

[๑] ราชกิจจานุเบกษา
เล่ม ๑๒๗/ตอนพิเศษ ๔๖ ง/หน้า ๑๔/๙ เมษายน ๒๕๕๓